Пашэр Мэзыхьэ Разиуанщ
Бокс
Къэбэрдей-Балъкъэрым и къалащхьэм щекIуэкIащ боксымкIэ къэралпсо зэхьэзэхуэхэр. «Динамо» урысей физкультурэ спорт зэгухьэныгъэм къызэригъэпэща зэпеуэм щытекIуахэм Iэмал къахукъуэкIащ Урысейм и чемпионатым зыкъыщагъэлъэгъуэну.
ЗэпэщIэтыныгъэхэм хэтащ къэралым и щIыналъэ 19-м къикIа дунейпсо класс зиIэ спортым и мастеру 8, Урысей спортым и мастеру 36-рэ - псори зэгъусэу спортсмени 100-м щIигъу. Нэхъ удэзыхьэхыу щытар кIэух зэпэщIэтыныгъэхэрщ. Я хьэлъагъ елъытауэ гуэша гупипщIым хэта спортсменхэм зэIущIэ гуащIэхэр, гукъинэжхэр ягъэлъэгъуащ.
Зи хьэлъагъыр килограмм 81-м нэблагъэхэм я зэхьэзэхуэм дыщэ медалыр щызыIэригъэхьащ Мэзыхьэ Разиуан. Зыхэта гупхэм ещанэ щыхъуащ Къалэжьокъуэ Къантемыр (кг 69-м нэблагъэ), КIыщ Залым (кг 81-м нэблагъэ), Тхьэщыгъуей Ислъам (кг 91-м щIигъу) сымэ.
Гуп зэпеуэм пашэ щыхъуащ Тэтэрстаным къикIахэр. Абыхэм къакIэлъокIуэ шэшэн боксёрхэр. «Динамо»-м КъБР-м щиIэ и къудамэр ещанэщ.
ТекIуахэм Iэмал ягъуэтащ шыщхьэуIум Кемеровэ щекIуэкIыну боксымкIэ Урысейм и чемпионатым хэтыну.
Жыласэ Замир.
